[Foto’s] Droogtehulp: Groot hartseer ná brandDie vragmotors is vernietig. Foto: Twitter via ER24 Twee vragmotors van die Boere in Nood-groep wat op pad was om voerbale na Bloemfontein te vervoer, het Woensdag uitgebrand op die R30 tussen Theunissen en Brandfort. Volgens Nico Gerber, een van die direkteure van die Boere in Nood-groep, word daar in dié stadium slegs bespiegel oor wat presies die brand veroorsaak het. “Die polisie vermoed dis ŉ sigaretstompie van ŉ verbygaande motor. Ander sê dis die uitlaatpyp wat ŉ vonk veroorsaak het. Volgens die ER24-verklaring het weerlig die bale getref. Ons kan egter nog nie definitief sê nie.” Daar word vermoed dat kole en brandende gras van die een vragmotor na die tweede een oorgewaai het, wat veroorsaak het dat die bale van die tweede vragmotor ook aan die brand geslaan het. Gerber het gesê die betrokke mense, onder wie lede van die Facebook-gemeenskap, is in rou gedompel, veral omdat hulle bystand aan boere wou lewer. Niemand is egter in die voorval beseer nie. “Boere in Nood het self die bale gekoop. Die vragmotors is geskenk deur die Van Staden-steenmaatskappy om die bale na Bloemfontein te vervoer. Ons weet nie eintlik wat om hiervan te dink nie.” Drie ander vragmotors het egter steeds gister 120 bale voer in Bloemfontein gaan aflaai, ten spyte van die voorval. “Ons wil steeds die boere help, dit gaan net so sleg met hulle,” het Gerber gesê. Die een vragmotor het heeltemal uitgebrand, terwyl die perd van die ander een gered kon word. Intussen het duisende boodskappe van die groep, wat reeds bystand gelewer het met duisende liters water en voer in droogtegeteisterde gebiede, ingestroom. “Ons wil graag die bybetaling vir die versekering aan hulle skenk. Dit is die minste wat ons kan doen ná hulle net iets goeds wou doen en nou twee vragmotors minder het,” het Gerber gesê. Raak só betrokke: Rekeninghouer: Boere in Nood FNB Rekeningnommer: 62522986043 Taknommer: 250655 Verwysing: “Brandtrok” Besoek die Boere in Nood Facebook-groep.